Sanco sê oor ‘Kill the boer’-aanvalDie bakkie waarop ‘Kill the Boer’ gespuit is. (Foto: Facebook) Die Suid-Afrikaanse Nasionale Burgerlike Organisasie (Sanco) in Noordwes het gesê hy ondersteun die ondersoek na die “bisarre aanval” waar ŉ plaasbestuurder se bakkie gevandaliseer en aan die brand gesteek is. Maroela Media het vroeër berig Willie Nel (38) se plaasbakkie is oor die naweek op ’n plaas in die Buffelspoort-omgewing naby Marikana met die woorde “Kill the boer”, #Killyou en #Kill in rooi spuitverf bespuit voordat dit aan die brand gesteek is. Paul Sebegoe, provinsiale voorsitter van Sanco, het gesê “geen steen moet onaangeraak gelaat word” om agter die kap van die byl te kom met dié voorval nie. Hy bevraagteken die egtheid van die misdaad. Sebegoe het gesê volgens Sanco se kennis vorm graffiti nie deel van die land se modus operandi tydens plaasaanvalle nie. “Hierdie voorval, wat glo op Versoeningsdag plaasgevind het, is dus van spesiale belang vir ons, omdat ons die rasseverbintenis en alle vorme van geweld in ons plaasgemeenskappe veroordeel.” Sebegoe sê versoening is tot dusver nie vir Suid-Afrikaners beskore nie, “weens die versuim van sommige medelandsburgers om dit as ŉ tweesydige proses te beskou waarby toegeeflikheid, toewyding, gedeelde waardes en ŉ gedeelde nasionale identiteit ingesluit word”. “Die oplewing van rassisme, wat deur voorvalle van intimidasie en mobilisasie van kiesers manifesteer, insluitend geweld in plaasgemeenskappe, is die teenpool van versoening, eenheid, nasiebou en sosiale kohesie. Ons beskou dus hierdie voorval in ŉ ernstige lig, omdat dit alle tekens bevat van ŉ rassistiese plaasaanval en ons hoop dit is nie ŉ valse poging om huishoudelike geweld of versekeringsbedrog weg te steek nie.” Hy het bygevoeg die “Skiet die boer”-slagspreuk het geen belang of plek in die huidige politieke bedeling nie.